Výbor pre sociálne veci, zdravotníctvo a rodinu Parlamentného zhromaždenia Rady Európy

STANOVISKO pani Christine McCAFFERTY
k reprodučným právam a údajným sterilizáciám rómskych žien v Slovenskej republike

Bratislava, 13. máj 2003 

Z poverenia Parlamentného zhromaždenia Rady Európy som navštívila Slovensko v dňoch 9. až 13. mája 2003, aby som preskúmala otázky ľudských práv, ktorými sa zaoberala správa „Telo a duša“ o údajnej sterilizácii rómskych žien na východnom Slovensku. Navštívila som nemocnice a rómske osady v blízkosti Košíc a stretla som sa s podpredsedom vlády SR p. Pálom Csákym, vedúcim Delegácie Európskej komisie v Bratislave, s členmi slovenského parlamentu, so zástupcami Generálnej prokuratúry, Ministerstva vnútra SR, s vedúcim vyšetrovacieho tímu polície, so zdravotníckymi odborníkmi, s právnikmi zainteresovanými v súdnych prípadoch, s rómskymi MVO a s aktivistami v oblasti ľudských práv. Dospela som k nasledujúcim záverom: 

Rozšírenie EÚ je príležitosťou ako pristúpiť k rómskej otázke a zlepšiť práva Rómov, nielen na Slovensku, ale aj vo všetkých kandidátskych krajinách a všeobecne v celej Európe. Problematika práv Rómov je celoeurópskou otázkou: v Európskej únii bude žiť 3 miliónov Rómov z „25 miliónov“ a vo väčšej Európe reprezentovanej Radou Európy žije až 8 miliónov Rómov.  

Ukazuje sa, že rómska populácia zostáva predmetom inštitucionálneho rasizmu a populistických doktrín. Toto je neprijateľné. Diskriminácia a represia nemôžu byť krokom vpred. S Rómami sa musí zaobchádzať ako s občanmi s rovnakými právami. Musíme prekonať vzájomný predsudok medzi rómskou a nerómskou populáciou. 

Hovorila som s p. van der Lindenom, vedúcim Delegácie Európskej komisie v Slovenskej republike, o možnosti vytvoriť osobitnú rozpočtovú kapitolu na zlepšenie životných podmienok Rómov v Európe a o monitorovacej úlohe  Rady Európy na ochranu ich ľudských práv. 

V predvečer referenda o vstupe Slovenskej republiky do EÚ musí slovenská vláda zaslať pozitívny odkaz svojim občanom, Európskej únii i Rade Európy. 

Správa “Telo a duša” položila niekoľko závažných otázok týkajúcich sa rešpektovania telesnej integrity ženy a jej reprodukčných práv. Misia na preskúmanie faktov ukazuje, že síce neexistuje zjavná vládna politika na sterilizáciu Rómov, v niektorých nemocniciach sa vyskytli nedostatky spôsobené napríklad nedostatočným vedením doktorov a skutočnosťou, že neexistujú štandardizované formy súhlasu. Preto dúfam, že obidve vyšetrovania, ktoré začala slovenská vláda, pristúpia seriózne k týmto problémom a súčasne podčiarkujem niektoré nedostatky v slovenskej legislatíve a v inštitucionálnej praxi vo vzťahu k Rómom, predovšetkým nedostatočný prístup k informáciám a službám v oblasti reprodukčných práv. 

V rozhovore s podpredsedom vlády SR a s Generálnou prokuratúrou sme sa zaoberali nasledujúcimi otázkami:

•	Trestné vyšetrovanie by malo zahrnovať všetky trestné činy týkajúce sa prípadov násilnej a vynútenej sterilizácie, vrátane porušovania zdravotnej a telesnej integrity a autonómnosti.  

•	Vyšetrovanie Ministerstva zdravotníctva by malo byť dôkladnejšie a komplexnejšie, vrátane vyšetrovania všetkých pôrodníckych oddelení v krajine, ako aj rozhovory s rómskou a nerómskou populáciou pre porovnateľnosť údajov.

•	Vyšetrovatelia by sa mali zaoberať tým, či bol daný úplný a informovaný súhlas v danom prípade pri celkovom prešetrovaní okolností, za akých tento súhlas bol poskytnutý. V decembri 1999 Slovensko ratifikovalo Dohovor Rady Európy o ľudských právach a biomedicíne, ktorý obsahuje definíciu úplného a informovaného súhlasu (kapitola 2, článok 5). Text dohovoru sa nachádza na internetovej stránke Rady Európy:  http://conventions.coe.int/Treaty/en/Treaties/Html/164.htm

Prediskutovali sme tiež opatrenia potrebné na zlepšenie situácie v budúcnosti: 

•	Vytvoriť kódex lekárskej etiky a štandardizované postupy týkajúce sa liečby a informácií poskytovaných pacientom, vrátane prístupu k ich lekárskym dokumentom a pod.
•	Vyškoliť terénne sestry, ktoré by navštevovali rómske osady za účelom poskytovania pravidelnej pre-natálnej starostlivosti, informácií týkajúcich sa starostlivosti o deti, ako aj informácie a služby týkajúce sa reprodukčného zdravia. 
•	Novelizovať zákon z roku 1972 o zdravotnej starostlivosti a sterilizácii v súlade s európskymi normami.
•	Navrhnúť a prijať antidiskriminačný zákon v súlade s európskymi ľudsko-právnymi normami. 
•	Rozvíjať spoločné aktivity s rómskymi MVO a dialóg pri navrhovaní politík a legislatívy týkajúcej sa Rómov, pri tvorbe projektov na regionálnej úrovni a pri monitoringu. 
•	Vyhýbať sa segregácii v školách zavedením zmien vo výbere testov na hodnotenie IQ a tvorivosti skôr než na faktografické znalosti. 
•	Rozvíjať vzdelávanie a výchovu Rómov prispôsobenú potrebám dospelých, a ak je to možné paralelne so zamestnaneckými schémami. 
•	Zvážiť príklad úspešnej britskej iniciatívy “Nech sa platí za prácu” (Make work pay) prostredníctvom pracovných rodinných daňových úľav skôr než poskytovaním sociálnych dávok. 
•	Využívať úspešné projekty na podporu pozitívneho obrazu Rómov v médiách.
•	Médiá by mali prijať etický kódex na podporu rasovej harmónie (ako napríklad kódex etiky BBC).

Preto vítam nasledujúce návrhy Prof. Holomáňa, hlavného odborníka Ministerstva zdravotníctva SR pre gynekológiu: 

•	Školiť návštevné sestry v oblasti reprodukčného zdravia
•	Školiť rómske ženy, aby pomáhali v rómskych komunitách v otázkach zdravia
•	Novelizovať sterilizačný zákon z roku 1972 oddelením sterilizácií od operácií cisárskym rezom 
•	Vytvoriť etický kódex a praxe pre zdravotnícky personál  
•	Zaviesť formy štandardizovaného informovaného súhlasu v slovenskom i rómskom jazyku.

Desaťročná stratégia pre začlenenie Rómov, ktorú pripravila slovenská vláda, je príležitosťou ako čeliť niektorým týmto otázkam. Navrhla som, aby slovenská vláda uskutočnila analýzu nákladov a prínosov situácie Rómov; aby hľadala konsenzus všetkých strán pri navrhovaní politík tak, aby sa zabezpečila kontinuita; posilnila štatút splnomocnenca vlády pre otázky rómskej menšiny na úroveň ministra bez kresla, ktorý by mal právomoc na uplatňovanie politík a aby vytvorila otvorenejší dialóg s rómskymi MVO.